paragraph_text: Najbolji novaci NBA sezone je godišnji izbor National Basketball Associationa (NBA) za najbolje novake (rookieje) u regularnom dijelu sezone. U izboru glasovanja za All-Rookie momčad glasuju samo glavni treneri NBA momčadi, ali im nije dopušteno glasovati za igrača iz njihove momčadi. All-Rookie momčad se sastoji od dvije petorke koje su podjeljene na prvu i drugu petorku. U glasovanju svaki igrač za prvu petorku dobije dva glasa, dok za drugu petorku dobije jedan glas. Najboljih pet igrača s najvišim brojem glasova izabran je u prvu petorku, dok su sljedećih pet igrača izabrani u drugu petorku. U slučaju da postoji isti broj glasova između igrača, petorka se proširuje. Tada se prva petorka proširuje na šest igrača, dok u drugoj petorci broj igrača ostaje stalan, ali s mogućnošću proširenja iste petorke. Taj slučaj se je dogodio nekoliko puta, a posljednji se dogodio 2007. godine kada su LaMarcus Aldridge i Jorge Garbajosa bili izjednačeni po broju glasova. Nije uvjet da se u petorci moraju nalaziti razigravač, bek šuter, nisko krilo, krilni centar i centar, već se petorka određuje po broju dobivenih glasova. Npr. u 2008. godini u prvoj petorci imali smo 4 krila i jednog beka.